DA Den Europæiske Unions Tidende C 58/45

Offentliggørelse af en ansøgning i henhold til artikel 50, stk. 2, litra a), i Europa-Parlamentets og Rådets forordning (EU) nr. 1151/2012 om kvalitetsordninger for landbrugsprodukter og fødevarer

(2016/C 58/14)

Denne offentliggørelse giver ret til at rejse indsigelse mod ansøgningen, jf. artikel 51 i Europa-Parlamentets og Rådets forordning (EU) nr. 1151/2012 (1).

ENHEDSDOKUMENT

»FOGAÇA DA FEIRA«

EU-nr.: PT-PGI-0005-01342 – 1.6.2015

BOB ( ) BGB ( X )

1. Betegnelse(r)

»Fogaça da Feira«

2. Medlemsstat eller tredjeland

Portugal

3. Beskrivelse af landbrugsproduktet eller fødevaren

3.1. Produkttype

Kategori 2.3. Brød, wienerbrød, kager, kiks og andet bagværk samt konfekturevarer

3.2. Beskrivelse af produktet med betegnelsen i punkt 1

Fogaça da Feira er et sødt brød med en svag smag og aroma af citron og kanel. Det er brunt og har en konisk form med fire små »tårne« på toppen.

Krummen, som har små huller, er løs og let og svagt gullig. Skorpen er sprød.

Det sælges emballeret eller uemballeret eller frosset i forskellige størrelser. Det er dog en betingelse, at højden svarer til ca. 35 % af bundens diameter.

Det kan også sælges i halve brød eller skåret i skiver.

3.3. Foder (kun for produkter af animalsk oprindelse) og råvarer (kun for forarbejdede produkter)

Fogaça da Feira laves med hvedemel af type 45 og/eller type 55 eller lignende, æg, sukker, smør, frisk gær eller bagerigær, vand, kanel, salt, citronsaft og revet citron.

3.4. Specifikke etaper af produktionen, som skal finde sted i det afgrænsede geografiske område

Alle fremstillingsetaper — tilberedning, formning, udskæring af dej og bagning — finder sted i det afgrænsede geografiske område.

3.5. Særlige regler for udskæring, rivning eller emballering osv. af det produkt, som betegnelsen henviser til

—

3.6. Særlige regler for mærkning af det produkt, den registrerede betegnelse henviser til

Brødet skal være forsynet med mærkningen »Fogaça da Feira — Indicação Geográfica Protegida« eller »Fogaça da Feira IGP« og nedenstående produktlogo:

4. Præcis afgrænsning af det geografiske område

Det geografiske område for fremstilling af Fogaça da Feira er begrænset til kommunen Santa Maria da Feira.

5. Tilknytning til det geografiske område

Dette søde brød, som oprindeligt var en offergave til Sankt Sebastian, er beskrevet i forskellige middelalderdokumenter. Det har også givet navnet til den største lokale religiøse fest — Festa das Fogaceiras — som går flere hundrede år tilbage i tiden og afholdes i Santa Maria da Feira.

I 2005 var det 500 år siden, at man begyndte at afholde Festa das Fogaceiras. Det er en meget populær fest blandt de lokale indbyggere, og den kendetegner i særlig grad Santa Maria da Feira kommune.

I vore dage er Festa das Fogaceiras, som afholdes den 20. januar, fortsat en tilbagevendende årlig begivenhed, der omfatter initiativer som f.eks. demonstrationer af, hvordan Fogaça da Feira fremstilles, og prøvesmagninger foretaget af smagsdommerpaneler. Sigtet er at bevidstgøre producenterne om betydningen af at holde fast ved den oprindelige opskrift og metode til fremstilling af dette traditionsrige søde brød. Der findes også en støtteforening kaldet Confraria da Fogaça da Feira, som afholder en ceremoni, o capítulo, der har til formål at fremme interessen for og forsvare dette brød på grund af dets historiske værdi og at udbrede kendskabet til og bevare de særlige egenskaber, som det ægte Fogaça da Feira besidder.

Det er almindeligt kendt, at Fogaça da Feira siden meget gammel tid har haft stor betydning i Santa Maria da Feira. Af kongelige opgørelser, der i 1220 blev iværksat på foranledning af Afonso II, fremgår det, at brødet blev anvendt som betaling af tiende. Disse opgørelser fandt nærmere betegnet sted i Santa Maria, som var det administrative og militære center for denne region. Byen Vila da Feira og dens slot var sæde herfor, og det var dette slot, der gav inspiration til brødets form.

Den historiske forbindelse mellem brødet og Festa das Fogaceiras i Santa Maria da Feira, hvor brødet er en offergave til Sankt Sebastian, var årsagen til, at denne tradition opstod. Takket været denne både religiøse og historiske forbindelse til det omgivende miljø blev der etableret en varig produktion af brødet i Santa Maria da Feira kommune.

Brødenes særlige egenskaber, navnlig deres koniske form, skyldes en tæt forbindelse med det geografiske område, hvor de er produceret, den lokale knowhow, hvad angår tilberedningen, og især blandingen af ingredienser og æltningen, formningen i ruller og den koniske form samt — i toppen af brødet — de fire små »tårne«, der forestiller de fire tårne på slottet i Santa Maria da Feira. Alle disse forhold adskiller tydeligt Fogaça da Feira fra andre søde brød.

Særligt vigtig er formningen af dejen, som altid foretages nedefra og opefter for at give brødet dets koniske form. I denne fase er den lokale knowhow helt afgørende, både med hensyn til vurderingen af de klimatiske betingelser (som kan have indflydelse på dejens hævning) og den fingerfærdighed, der er nødvendig for at garantere, at brødet får sin typiske endelige form.

Under bagningen tages brødene ud af ovnen, og med hånden bøjes de små tårne udad mod kanten, således at de står lodret op. Brødene anbringes derefter på ny i ovnen, indtil de er bagt færdige. Denne fase har stor betydning for, om varmen trænger ind i brødets indre, og de bager jævnt og får krummen til at fremstå løs og let takket være den helt rigtige bagetid og -temperatur.

Denne arbejdsgang er afgørende, hvis brødene efter bagning skal kunne fremstå med de typiske »tårne« fra slottet i Castelo da Feira i toppen, og bagerens erfaring er meget vigtig, når det kommer an på at sikre den helt rigtige timing.

På grund af sin historie, traditionerne, smagen og konsistensen er Fogaça da Feira det helt typiske gastronomiske produkt i denne kommune, og dette brød er altid at finde, når kommunen afholder offentlige arrangementer.

Henvisning til offentliggørelsen af varespecifikationen

(Artikel 6, stk. 1, andet afsnit, i forordningen).

http://www.dgadr.mamaot.pt/images/docs/val/dop_igp_etg/Valor/CE_Fogaca_Feira_IGP.pdf

(1) EUT L 343 af 14.12.2012, s. 1.